הופנהיים והירנביין רוצות את גדיר
עודכן 14:26 10/06/2011
החלוץ מבוקש מעבר לים. דבלישוילי ומסיללה יחלו את העונה עם הירוקים
מוחמד גאדיר לא הותיר את חותמו יותר מדי על האליפות ה-12 של מכבי חיפה, אבל מסתבר שיש מועדונים באירופה שכן התרשמו מהיכולות של הקשר/חלוץ. לפני מספר שבועות דווח כי ויסלה קראקוב הפולנית ויאנג בויז השוויצרית מעוניינות בשחקן, והיום (שישי) נודע כי עוד שתי קבוצות נוספות מחזרות אחרי גאדיר.
הופנהיים מהליגה הבכירה בגרמניה והירנביין מהליגה הבכירה בהולנד מביעות עניין רב בגאדיר, אבל נכון לעכשיו במכבי חיפה מטילים וטו על שחרורו של השחקן. בשבוע הבא עשויה להתקיים פגישה בין הנהלת הירוקים לבין השחקן עצמו וסוכנו, דודו דהאן.
ולדימיר דבאלישווילי, שכבר היה נראה עם רגל וחצי מחוץ למועדון, יפתח בסופו של דבר את העונה עם מכבי חיפה, זאת בעקבות העובדה שלחלוץ הגיאורגי אין הצעות קונקרטיות מקבוצות באירופה. גם פיטר מסיללה, שמבוקש מאוד בטוונטה ואנדרלכט, טרם הביא הצעה הולמת וגם הוא יחל את העונה בירוק. בקבוצה לא מעוניינים לשחרר את המגן בפחות מ-2 מיליון יורו.
שחקני הנבחרת, ליאור רפאלוב, אייל גולסה טאלב טאווטחה ותומר חמד יקבלו חמישה ימי מנוחה נוספים ויצטרפו לאימונים ב-20 ביוני.